1. **OBRAZLOŽENJE POLUGODIŠNJEG IZVJEŠTAJA O IZVRŠENJU PRORAČUNA OPĆINE NETRETIĆ ZA 2025. GODINU**

Obrazloženje Polugodišnjeg izvještaja o izvršenju proračuna se sastoji od:

1. OBRAZLOŽENJA OPĆEG DIJELA IZVJEŠTAJA O IZVRŠENJU PRORAČUNA

Obrazloženje općeg dijela izvještaja o izvršenju proračuna sastoji se od obrazloženja:

1. ***OSTVARENIH PRIHODA I RASHODA, PRIMITAKA I IZDATAKA***

**PRIHODI I PRIMICI**

Ukupno planirani prihodi i primici za 2025. godinu su 1.818.600,00 €, a realizirani 807.315,53 €, odnosno 44,39% plana. U odnosu na isto razdoblje prethodne godine, ukupni prihodi i primici veći su za 23,26%. U nastavku se daje obrazloženje realiziranih prihoda:

1. **Prihodi poslovanja** (Razred 6) u 2025. godini veći su za 19,83% u odnosu na isto izvještajno razdoblje prošle godine, odnosno za 119.857,93 €. Realizirani prihodi unutar ovog razreda uključuju slijedeće:

* Prihodi od poreza (skupina 61) u 2025. godini planirani su u iznosu 875.460,00 €, a realizirani su u iznosu 440.411,16 €, odnosno 50,31% plana. U odnosu na isto razdoblje prethodne godine ovi prihodi su veći za 15,28%, odnosno za 58.382,87 €.
* Pomoći iz inozemstva i od subjekata unutar općeg proračuna (skupina 63) planirane su u iznosu 776.740,00 €, a realizirane u iznosu 244.681,33 €, odnosno 31,50% plana. U odnosu na prethodnu godinu, pomoći su veće za 24,83% ili 48.670,81 €. U okviru ove skupine realizirani su prihodi pomoći fiskalnog izravnanja u iznosu 211.473,18 €, pomoći iz Karlovačke županije za sufinanciranje troškova lokalnih izbora, najma prostora i sl. u iznosu 4.660,62 €, tekuće pomoći za Javne radove u iznosu 13.758,92 €, te pomoći iz Ministarstva prostornog uređenja, graditeljstva i državne imovine 14.788,61 € za Strategiju zelene urbane obnove.
* Prihodi od imovine (skupina 64) realizirani su u iznosu od 47.912,13 €, a planirani su u iznosu 15.600,00 €. U odnosu na prethodnu godinu, ovi prihodi su veći za 28.420,37 €. Unutar ove skupine evidentirani su prihodi od zakupa poslovnih objekata Općine Netretić u iznosu 1.799,41 €, prihodi od kamata u iznosu 98,87 €, naknada HAKOM-a u iznosu 7.214,94 €, prihodi od naknade za mineralne sirovine 38.798,23 € i sl.
* Prihodi od upravnih i administrativnih pristojbi, naknada, pristojbi po posebnim propisima (skupina 65) realizirani su u iznosu 51.467,87 €, a planirani su u iznosu 130.800,00 €. Unutar ove skupine realizirani su prihodi od turističke pristojbe u iznosu 2.158,67 €, prihodi od vodnog doprinosa u iznosu 61,26 €, od doprinosa za šume 1.294,72 €, od komunalnog doprinosa realizirani su prihodi u iznosu 598,37 €, od komunalne naknade 40.368,99 € i dr.

1. **Prihodi od prodaje nefinancijske imovine (razred 7) planirani su u iznosu 20.000,00 €, a realizirani u iznosu 22.459,40 €.** Ovi prihodi realizirani su od prodaje nekretnina u vlasništvu Općine Netretić.

**RASHODI/IZDACI**

Ukupni rashodi i izdaci u 2025. godini planirani su u iznosu 4.706.400,000 €, a do 30.06.2025. godine realizirani su u iznosu 699.962,65 € odnosno 14,87% plana. Ukupne rashode čine:

1. **Rashodi poslovanja** (Razred 3) realizirani su u iznosu 533.381,40 €, a planirani su u iznosu 1.905.900,00 €. Unutar ovog razreda realizirani su:
   * Rashodi za zaposlene (skupina 31) realizirani su u iznosu 99.930,61 €, a planirani su u iznosu 235.900,00 €. Ovi rashodi odnose se na plaće i druga materijalna prava službenika Jedinstvenog upravnog odjela i Općinskog načelnika, te zaposlenih u javnim radovima.
   * Materijalni rashodi (skupina 32) realizirani su u iznosu 261.896,93 €, a planirani su u iznosu 888.600,00 €, odnosno 29,47% plana. Rashodi unutar ove skupine uključuju materijalne rashode za zaposlene, uredski materijal, materijal za čišćenje i održavanje, rashode za električnu energiju, materijal za tekuće i investicijsko održavanje opreme, građevina, sitni inventar, rashode za službenu zaštitnu odjeću i obuću, rashode za usluge telefona i pošte, rashode za usluge održavanja opreme, rashode za usluge promidžbe i informiranja, komunalne usluge, zakupnine i najamnine, zdravstvene i veterinarske usluge, intelektualne usluge, računalne usluge, naknade članovima općinskog vijeća, naknade članovima povjerenstava, premije osiguranja, reprezentacija, članarine, pristojbe i naknade, rashode protokola i sl. Najznačajniji rashodi unutar ove skupine su rashodi za električnu energiju koji su realizirani u iznosu 24.968,61 €, održavanje javne rasvjete u iznosu 7.275,00 €, održavanje nerazvrstanih cesta u iznosu 91.139,35 €, održavanje javnih zelenih površina u iznosu 7.489,71 €, usluge skloništa za napuštene životinje iznosile su 5.337,60 €, odvjetničke usluge 7.167,26 €, knjigovodstvene usluge, usluge vođenja projekata, usluge zaštite na radu i druge intelektualne usluge realizirane su u iznosu 18.190,67 €, računalne usluge iznosile su 12.044,83 €, poticajna naknada i naknada za odlaganje komunalnog otpada iznosile su 10.651,38 €, naknade članovima biračkih odbora i izbornog povjerenstva iznosile su 41.017,83 €, tiskanje i nabava monografije i promidžbenih majica 3.150,00 € i dr.
   * Financijski rashodi (skupina 34) iznosili su 1.373,13 € i u cijelosti se odnose na usluge platnog prometa.
   * Subvencije (skupina 35) iznosile su 300,00 €, a odnose se na bespovratne potpore male vrijednosti sukladno Programu potpora poljoprivredi na području Općine Netretić za razdoblje od 2024. do 2026. godine („Glasnik Općine Netretić“ broj 13/23).
   * Pomoći dane u inozemstvo i unutar općeg proračuna (skupina 36) realizirane su u iznosu 180,50 € i odnose se na tekuće pomoći Osnovnoj školi Netretić.
   * Naknade građanima i kućanstvima na temelju osiguranja i druge naknade (skupina 37) realizirane su u iznosu 89.742,72 €, a planirane su u iznosu 174.500,00 €. Ove naknade obuhvaćaju sufinanciranje prijevoza učenika osnovnih i srednjih škola, sufinanciranje linija Karlovac - Netretić i Novigrad - Jarče Polje, sufinanciranje troškova stanovanja socijalno ugroženima, rashode za jednokratne novčane pomoći studentima, sufinanciranje čuvanja djece i pomoć za novorođenčad, sufinanciranje odvoza otpada građanima, ukop nepoznatih osoba i sl. Najznačajniji rashodi unutar ove skupine su rashodi za sufinanciranje čuvanja djece koji su u prvoj polovici ove godine iznosili 51.040,74 €, sufinanciranje prijevoza učenika srednjih i osnovne škole te sufinanciranje linijskih prijevoza iznosilo je 11.937,26 €, ukop nepoznatih osoba iznosio je 1.082,80 €.
   * Ostali rashodi (skupina 38) realizirani su u iznosu 79.957,51 €, a planirani su u iznosu 516.200,00 €. Rashodi unutar ove skupine obuhvaćaju donacije političkim strankama u iznosu 1.751,95 €, donacije sportskim udrugama 22.000,00 €, donacije Crvenom križu 3.585,15 €, donacije Vatrogasnoj zajednici Općine Netretić 26.465,95 €, donacije HGSS-u iznosile su 1.500,00 €, donacije Turističkoj zajednici područja Četiri rijeke 3.654,46 €, kapitalne pomoći Vatrogasnoj zajednici Općine Netretić za nabavu kamiona za potrebe DVD-a Mračin iznosile su 21.000,00 €.
2. **Rashodi za nabavu nefinancijske imovine** (Razred 4) planirani su u iznosu 2.800.500,00 €, a realizirani su u iznosu 166.581,25 €, odnosno 5,95% plana.

Unutar ove klase, realizirani su sljedeći rashodi:

* Rashodi za nabavu proizvedene dugotrajne imovine (skupina 42) realizirani su u iznosu 165.768,75 €, a planirani su u iznosu 1.710.500,00 €. Unutar ove skupine realizirani su rashodi za izgradnju i modernizaciju javne rasvjete u iznosu 98.628,75 €, rashodi za izgradnju dječjeg vrtića iznosili su 46.172,00 €, izrada strategije zelene urbane obnove iznosila je 14.125,00 € i dr.
* Rashodi za dodatna ulaganja na nefinancijskoj imovini (skupina 45) planirani su u iznosu 90.000,00 €, a realizirani u iznosu 812,50 €. Ovi rashodi odnose se na projekt grijanja u Društvenom domu Mračin.

1. ***PRIKAZ MANJKA, ODNOSNO VIŠKA PRORAČUNA***

U izvještajnom razdoblju ostvaren je višak prihoda/primitaka u iznosu 107.352,88 €. Uključujući preneseni višak prihoda/primitaka iz prethodne godine u iznosu 945.873,50 €, evidentan je višak prihoda/primitaka raspoloživ u sljedećem razdoblju u iznosu 1.053.226,38 €.

1. ***Stanje novčanih sredstava na računu 01.01.2025. iznosilo je 1.195.475,05 €, a 30.06.2025. 1.274.701,90 €.***
2. ***PRIHODI I PRIMICI/ RASHODI I IZDACI OSTVARENI PREUZIMANJEM NEFINANCIJSKE IMOVINE I FINANCIJSKE IMOVINE U NAPLATI POTRAŽIVANJA JAVNIH DAVANJA***

Tijekom 2025. godine nije bilo realiziranih prihoda i primitaka/rashoda i izdataka ostvarenih preuzimanjem nefinancijske imovine i financijske imovine u naplati potraživanja javnih davanja.

1. **POSEBNI IZVJEŠTAJI U POLUGODIŠNJEM IZVJEŠTAJU O IZVRŠENJU PRORAČUNA**

Posebni izvještaji sadrže:

1. izvještaj o korištenju proračunske zalihe

U Proračunu Općine Netretić za 2025. godinu planirana je proračunska zaliha u iznosu 6.700,00 €, no ista nije korištena u izvještajnom periodu.

1. izvještaj o zaduživanju na domaćem i stranom tržištu novca i kapitala

Tijekom 2025. godine Općina Netretić se nije zaduživala.

1. izvještaj o danim jamstvima i plaćanjima po protestiranim jamstvima

Tijekom 2025. godine Općina Netretić nije davala jamstva, niti je bilo plaćanja po protestiranim jamstvima.